《官渡柳歌送李员外承恩往扬州觐省》
唐代·独孤及

君不见官渡河两岸，三月杨柳枝。千条万条色，

一一胜绿丝。花枝铅粉絮，叶成翠羽帐。此时送远人，

怅望春水上。远客折杨柳，依依两含情。夹郎木兰舟，

送郎千里行。郎把紫泥书，东征觐庭闱。脱却貂襜褕，

新著五彩衣。双凤并两翅，将雏东南飞。五两得便风，

几日到扬州。莫贪扬州好，客行剩淹留。郎到官渡头，

春阑已应久。殷勤道远别，为谢大堤柳。攀条倘相忆，

五里一回首。明年柳枝黄，问郎还家否。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。